钦定古今图书集成/明伦汇编/官常典/第122卷 > 《赠中议大夫袭封衍圣公孔治神道碑记》
## 钦定古今图书集成/明伦汇编/官常典/第122卷 > 《赠中议大夫袭封衍圣公孔治神道碑记》

元蔡文渊

德业之状，命文渊文于石，以著其不坠厥绪之实。文
渊谨按《素王世纪》，思诚宣圣五十四代孙也。公之曾
祖讳元用，字俊卿。当金季政乱，播越南迁，几二十馀
年。时天兵压境，公以林庙为重，乃率孔族暨庶姓以
降。其大帅太师国王承制封拜，以公世袭曲阜县令。
公有文武才，复拜其子之全，仍令其邑，授公兵柄。攻
取益都，累有胜捷，没于王事。曾祖妣聂氏，封宜人，妇
德为宗族楷范，一子即之全，字工叔金，已前袭封。公
元措来归，同谒武惠严侯，公因让曰：“以贤以长，责在
吾叔。”元措乃许曰：“子父子保全林庙，当世其邑。”武惠
允之，仍居邑宰二十馀年。公先考讳治，字世安，一字
先己。孝友仁厚，公谨廉明，文章政事，为一时称首。弱
冠从翰长、鹿庵游，同门李、孟、阎、徐恒以斯文相谘议。
年登二十，袭曲阜尹。鸡鸣而起，坐以待旦，勤于庶务，
声达朝廷。其待同僚，爱百姓，咸尽其道。时潜斋杨君
师表于鲁，公退食，执弟子礼事之。潜斋去，损斋杨公
继之，复从游尽仕。优则学之道相下。处士任公持正，
嘉其才德，以女妻之，其内助居多。寿四十一，先公卒，
赠东平郡君。再娶毕氏，一子一女，皆任氏出。子即朝
列公也。女适长垣尹张执中，封恭人。公于二弟，甚相
友爱。中统四年，公始权祀事，严洁典礼，惠睦宗族，待
炊之家，百室之半。至元三年，公谓“权祀之职，匪事功，
何以塞继述之责？”闻于上，赐白金五十两。重修启圣
王殿，葺书阁，刱环廊，以石易木，殿楹再新，筑垣围庙，
百堵皆作。至元六年，罢洒扫户，凡庙庭大祭，维丰维
洁，咸备于己。三十馀年，给国家南征之役，以才干闻。
年五十三告老，以男思诚袭替世尹陞公奉训大夫，
知单州事。将行，戒其子曰：“无妄怒，轻笞楚人。邑长者
如汝之父兄，幼者如汝之子弟，可不慎乎？”其知单州
也，兴学校，延名士，以成士风。时宪府贵公，按问有伦
有要，人自以为不冤。至元二十八年，擢公奉直大夫，
知密州事。首刱儒学，三皇庙，正彝伦，明礼法，建医学，
济斯民，扶仁寿，导江张公洎，损斋杨公，碑刻悉焉。元
真改元，公见成宗皇帝于上都。时大臣奏：“至圣文宣
王，孔夫子之嫡孙，其祖元用以军功没于王事，实开
国立功之臣，治权奉祀事三十馀年，有德有文，可袭
封爵。”上可其奏，仍赐坐，慰劳甚厚。特授中议大夫、衍
圣公。以祖庭仪等之制，飞章于朝，赐尚珍署田五十
顷，复给洒扫户。重修礼殿，从公请也。作堂私第，名以
《诗礼》，示不忘过庭之教也。辛泉杨公大书之，紫山胡
公记焉。大德十一年冬十一月九日，公薨于私第之
正寝，享年七秩有二。冬十二月望日，葬公于宣圣墓
西北，任氏祔焉。濮州尹朝列公，由乡县以师表国学，
复授安庆推官，寻知息州，丁内忧不赴，继拜佥江南
湖北道肃政廉访司事，以朝列大夫、濮州尹致仕。公
之所处，皆有能名，其忠孝廉勤，皆先公教诲之力也。
公娶翰林应奉任君之女，振文处士公子也。再娶毕
氏、牛氏、冯氏，封鲁郡君。孙男三人：长曰克钦。牛氏，出
授从仕郎，承袭世尹，权奉祀事。娶“东野嘉议公女。”孙。
女孙五，长适广东廉使杨倬，次适本县儒士吕恪，次
适蕲州路府判马侃子元鲁，次“适主泗水簿马克仁，
次适礼部尚书李庭寔孙士良。其子孙端洁绳蛰如
此，我公德业益茂矣。”文渊谨考《世纪》，自子思子叙正
传，汉唐以下，安国颖达而已。我朝隆盛，天生数公者，
赫然声烈，著于两间“保林庙以佑乡民，好学不倦，以
承道统，力陈大义，以新庙庭。近能迓续累世之忠孝，
远能铭述先圣之心法，以钦承有国右文之典，故为
之铭，昭示后世，彰我圣人，溥嗣之恩，渥于无极云。”铭
曰：“天生夫子，师表百王。庆流万古，奕业隆昌。天朝受
命，休有烈光。素王之裔，帝锡纯良。扶文拱武，以保鲁
疆。象贤世邑，以死勤王。猗欤乃祖，公爵是承。孝思惟
则，天子来宁。嗟若先考，聿新圣宫，济人利物，以孝移
忠。继述祖道，朝觐帝容。”帝若曰：“咨，汝袭祖封。赐田复
户，命爵上公。又宣之泽，万类含春。永遵心迹，拱视北
辰。天清地肃，正我彝伦。续兹谱谍，以贻后人。”